brente jords taktikk
Store norske leksikon,Samfunn,Forsvar og sikkerhet,Militær teori
Brente jords taktikk er under forsvarskrig, og særlig under retrett, det å legge store områder helt øde for å unndra angriperen alle hjelpemidler, ved systematisk å ødelegge alle kommunikasjons- og sambandsanlegg, all bebyggelse og innkvarteringsmuligheter, fjerne befolkning og husdyr, ødelegge eller fjerne forråd og lagre og så videre. Denne taktikken sørger for at angriperen må bruke store ressurser på etterforsyning av styrkene, og dermed blir militært svekket.
Sovjeterne brukte denne taktikken da innbyggerne på landsbygda i store deler av Ukraina brant sine eiendommer og avlinger i forkant av tyskernes fremrykning østover i 1941. Bøndene tok med seg buskapen og noen få eiendeler lenger øst, bak den sovjetiske fronten.Et annet eksempel er fra Golfkrigen i 1991, da irakiske styrker trakk seg tilbake fra det okkuperte Kuwait under angrep fra koalisjonsstyrker ledet av USA. Irakerne satte fyr på mer enn 600 kuwaitiske oljebrønner i januar og februar 1991, og den siste brannen ble ikke slokket før i november.Et fremtredende eksempel fra norsk historie er tyskernes avbrenning av Finnmark i 1944, da sovjetiske styrker marsjerte vestover og frigjorde landsdelen fra nazistene. Les mer i Store norske leksikon frigjøringen Norge under andre verdenskrig